Vista la convocatòria de vaga formulada pel sindicat CGT a l'empresa Emte Service, SAU (registre d'entrada de 10 de novembre de 2015 als Serveis Territorials del Departament d'Empresa i Ocupació a Tarragona), l'inici de la qual està previst a les 00.00 hores del dia 24 de novembre de 2015 i la finalització a les 24.00 hores del mateix dia, i que afecta tot el personal de l'empresa a la delegació de Tarragona;
Vist que el servei de manteniment i reparació d'avaries de la xarxa elèctrica que presta l'empresa s'ha de considerar un servei essencial per a la comunitat, perquè garanteix el funcionament normal de la xarxa elèctrica del Port de Tarragona, del Consorci d'Aigües de Tarragona i dels centres d'atenció primària, entre altres, i que de no prestar-se pot afectar activitats industrials, comercials, de serveis o sanitàries;
Vist que en aquest sentit el Síndic de Greuges, en el seu informe sobre el dret als subministraments bàsics (electricitat, aigua i gas), de desembre de 2014, destaca que tant el Codi de consum de Catalunya com la Declaració universal dels drets humans emergents defineixen els serveis bàsics com serveis de caràcter essencial i necessaris per a la vida, entre els quals s'inclou el subministrament elèctric;
Vist que una avaria o un accident a la xarxa de subministrament elèctric podria tenir repercussions greus per a la població, els béns o el medi ambient, i afectar drets constitucionalment protegits com són el dret a la vida i a la integritat física, el dret a la seguretat i a la preservació del medi, entre altres, que preveuen els articles 15, 17 i 45 de la Constitució, respectivament, drets fonamentals que, en conjunt, prevalen respecte del dret de vaga que preveu l'article 28.2 de la Constitució;
Vist que l'autoritat governativa ha de dictar les mesures necessàries per garantir els serveis essencials, tenint en compte que aquesta restricció ha de ser justificada i proporcional amb l'exercici legítim del dret de vaga, reconegut a l'article 28.2 de la Constitució;
Vist que cal distingir entre fixar els serveis mínims per garantir els drets essencials de la ciutadania, objecte d'aquesta Ordre, i els serveis de seguretat i manteniment (que són els que presta l'empresa en el cas de la Universitat Rovira i Virgili), que correspon fixar-los a l'empresa una vegada escoltada la representació del personal al seu servei; i que aquests serveis de seguretat i manteniment garanteixen la seguretat de les persones i dels béns durant la vaga, així com el manteniment i la preservació dels locals, la maquinària, les instal·lacions i les matèries primeres, amb l'única finalitat que es pugui reprendre el treball sense dificultat tan bon punt finalitzi la vaga, tal com estableix l'article 6.7 del Reial decret legislatiu 17/1977, de 4 de març, sobre relacions de treball; i atesa la jurisprudència constitucional, entre la qual cal citar la Sentència 11/1981, de 8 d'abril;
Vist que, d'acord amb el que s'ha exposat, caldrà actuar per atendre qualsevol avaria greu que afecti el subministrament d'energia elèctrica del Port de Tarragona, del Consorci d'Aigües de Tarragona i/o dels centres d'atenció primària, entre altres, i que requereixi una actuació immediata i inajornable perquè si persisteix pot afectar qualsevol dels drets essencials abans esmentats; és per això que, tenint en compte les característiques de la vaga, cal determinar com a serveis mínims la mateixa dotació de personal que la prevista en cap de setmana;
Vist que en el supòsit que el Centre de Coordinació Operativa de Catalunya (CECAT) decreti l'activació d'un pla d'emergències davant una situació de risc potencial per a la població (nevades, allaus, pluges, ventades, etc.) l'empresa estarà habilitada per incrementar la dotació d'efectius per respondre a la situació d'emergència durant el temps indispensable per a la seva resolució, sempre que consti prèviament una comunicació fonamentada de l'increment d'efectius a l'autoritat laboral, via correu electrònic a la bústia [EMAIL], i al comitè de vaga;
Atès que en vagues anteriors de l'empresa o de característiques similars s'han dictat l'Ordre EMO/220/2015, de 14 juliol; l'Ordre EMO/195/2015, de 23 de juny; l'Ordre EMO/284/2013, de 15 de novembre; l'Ordre TRE/618/2010, de 28 de desembre, i l'Ordre TRE/574/2010, de 10 de desembre;
Vist que s'ha sol·licitat informe a la Direcció General d'Energia, Mines i Seguretat Industrial del Departament d'Empresa i Ocupació;
Vist que en tràmit d'audiència ambdues representacions han formulat les seves propostes de serveis mínims, tal com consta a l'acta de 13 de novembre de 2015;
La convocatòria de vaga formulada pel sindicat CGT a l'empresa Emte Service, SAU, l'inici de la qual està previst a les 00.00 hores del dia 24 de novembre de 2015 i la finalització a les 24.00 hores del mateix dia, i que afecta tot el personal de l'empresa a la delegació de Tarragona, s'entendrà condicionada al manteniment dels serveis essencials següents:
S'haurà de garantir la mateixa dotació que la prevista en cap de setmana per resoldre les avaries urgents que requereixin intervenció immediata.
El cessament i les alteracions en el treball produïts pel personal necessari per al manteniment dels serveis mínims que determina l'article 1 seran considerats il·legals als efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, pel qual s'aprova el Text refós de la Llei de l'Estatut dels treballadors.
Notifiqueu aquesta Ordre als interessats per al seu compliment i trameteu-la al Diari Oficial de la Generalitat de Catalunya perquè es publiqui.